افغانستان د کرکټ په تاریخ کې نوی ریکارډ جوړ کړ
افغانستان د کرکټ د نړۍ د دویمې درجې لومړی هیواد دی چې د اولې درجې هیواد زمبابوې ته پرله پسې سیالیو کې ماتې ورکوي
افغانستان نن په شارجه کې د کرکټ په دویمه شل اوریزه سیالۍ کې په یو اتیا منډو ماتې ورکړه. دا دویم ځل دی چې افغانستان زمبابوې ته د کرکټ په یو ورځنیو او شل اوریزو سیالیو کې پرله پسې ماتې ورکوي. دې نه وړاندې افغانستان په زمبابوې کې په همداسې پینځو یو ورځنیو سیالیو کې د دوه په مقابل کې په دریو او په شل اوریزو سیالیو کې د صفر په مقابل کې په دوه سیالیو ماتې ورکړې وه. دا د کرکټ په تاریخ کې اول ځل دی چې افغانستان چې د کرکټ د دویمې درجې هیواد دی ،د کرکټ د نړیوالې شورا دایمي غړي هیواد زمبابوې ته د کرکټ په اصطلاح سیریز سیالیو کې ماتې ورکوي. دې بریایو سره افغانستان د کرکټ په یو ورځنیو سیالیو کې لسم مقام او شل اوریزو سیالیو کې تر دې دمه نهم مقام ته رسیدلی. په ننه سیالۍ کې د افغانستان کرکټ ټیم زمبابوې ته د گټلو دپاره ٢١٦ منډو هدف ورکړ. چې دا د افغانستان د لوري په نړیوالو شل اوریزو سیالیو کې ټولو نه زیاتې منډې دي، چې په دې کې د افغانستان د سر لوبغاړي محمد شهزاد محمدي ١١٨ منډې د یادولې دي. شهزاد نن ناسوزیدلې سلیزه وکړه .چې د افغانستان له لورې لومړی لوبغاړی دی چې دومره زیاتې منډې کوي. هغه په دې منډو کې لس څلوریزې او اته لوړې شپږېزې هم شاملې دي. چې د کرکټ د شل اوریزو سیالیو د زیاتو منډو کونکو لوبغاړو په لیست کې هم شامل شو. افغانستان له لوري ورکړل شوی هدف د زمبابوې د ټیم دپاره ډیر لوړ و او وې نشو کړی چې هدف ترلاسه کړي او ټول ټیم په ١٣۴ منډو وسوزید. افغانستان له لوري دولت ځدران،حمزه هوتک او سید شیرزاد دوه دوه لوبغاړي وسوزول. افغانستان له لوري غوره لوبه کونکی لوبغاړی محمد شهزاد د لوبې غوره لوبغاړی شو او جایزه ېې ترلاسه کړه. شهزاد په یو ورځنیو سیالیو کې هم د ټولو لوبو غوره لوبغاړی و. د افغانستان د کرکټ د ملي ټیم کپتان اصغر ستانکزی وايي چې دا زموږ دپاره د ستر ویاړ دی چې زمبابوې غوندې د لومړی درجې ټیم ته پرله پسې ماتې ورکوي او تاریخ جوړوو. اصغر ستانکزی وايي چې افغانستان به راتلونکو لسو کالو کې د نړۍ سترو ټیمونو ته هم ماتې ورکړي. اصغر ستانکزی وايي چې ځوان لوبغاړو چې کومه وړتیا وښودله افغانستان به راتلونکې یو قوي ټیم ووسي.